1 Korinto Bi 6 | Baiblo ɔ Ngɛ Intanɛti ɔ Nɔ | New World Translation\n1 Korinto Bi 6:1-20\nKristofohi ngɛ a nyɛmimɛ samae (1-8)\nNi nɛmɛ a nine be Matsɛ Yemi ɔ nɔ sue (9-11)\nNyɛɛ wo Mawu hɛ mi nyami ngɛ nyɛ nɔmlɔ tso ɔ mi (12-20)\n“Nyɛɛ tu ajuama bɔmi nya fo!” (18)\n6 Ke nyɛ ti nɔ ko kɛ nɔ ko ná sane ɔ, anɛ e jeɔ blɔ nɛ e ngɔɔ sane ɔ kɛ yaa kojomi he ngɛ nihi nɛ a dɛ ɔmɛ a hɛ mi mohu pe ni klɔuklɔu ɔmɛ a hɛ mi lo? 2 Aloo anɛ nyɛ li kaa ni klɔuklɔu ɔmɛ maa kojo je ɔ lo? Nɛ ke nyɛ lɛ nyɛ maa kojo je ɔ, anɛ nyɛ he sui kɛ ha sane tsɔwitsɔwihi a mi hyɛmi lo? 3 Anɛ nyɛ li kaa wa maa kojo hiɔwe bɔfohi lo? Ke jã a, lɛɛ mɛni he je nɛ nyɛ be nyɛe maa kojo si himi nɛ ɔ mi sanehi ɔ? 4 Lɛɛ ke si himi nɛ ɔ mi sanehi ngɛ nɛ́ e sa kaa nyɛɛ ye ɔ, anɛ nyumuhi nɛ asafo ɔ bui mɛ ɔ ji nihi nɛ nyɛ hlaa mɛ kaa a kojo lo? 5 I ngɛ munyu tue konɛ ma kɛ gbe nyɛ zo. Anɛ juɛmitsɛ kake ngmelu po be nyɛ kpɛti nɛ e ma nyɛ maa kojo e nyɛmimɛ a kpɛti sanehi lo? 6 Mohu ɔ, nyɛmi ngɔɔ nyɛmi kɛ yaa kojomi he, e ngɔɔ lɛ kɛ yaa nihi nɛ a he we yi ɔmɛ po a hɛ mi! 7 Ngɛ anɔkuale mi ɔ, ke nyɛɛ kɛ nyɛ nyɛmimɛ ngɛ sane yee ngɛ mlaa nya a, lɔ ɔ po tsɔɔ kaa nyɛ gbee si momo. Mɛni he je nɛ nyɛ ha we nɛ a tɔ̃ nyɛ nɔ mohu ɔ? Mɛni he je nɛ nyɛ ha we nɛ a sisi nyɛ mohu ɔ? 8 Se nyɛ mohu lɛ nyɛ ngɛ tɔ̃e nɛ nyɛ ngɛ nihi sisie, nɛ nyɛ ngɛ nyɛ nyɛmimɛ po jã pee! 9 Aloo anɛ nyɛ li kaa nihi nɛ a dɛ ɔ, a nine be Mawu Matsɛ Yemi ɔ nɔ sue lo? Nyɛ ko ha nɛ a sisi nyɛ. Ajuama bɔli,* wɔ jali, gba puɛli, nyumuhi nɛ a ngɔɔ a he kɛ haa nyumu kɛ nyumu a bɔmi nami ní peepeehi, nyumuhi nɛ a kɛ nyumuhi naa bɔmi,* 10 juli, hɛ tsuli, dã deli, nɔ jɛli,* kɛ ojo fiali a nine be Mawu Matsɛ Yemi ɔ nɔ sue. 11 Se kɛ̃ ɔ, jinɛ jã ji bɔ nɛ nyɛ ti ni komɛ ngɛ. Se a fɔ nyɛ he nɛ nyɛ he tsɔ; a tsu nyɛ he; a bu nyɛ dali ngɛ Nyɔmtsɛ Yesu Kristo biɛ mi kɛ wa Mawu ɔ mumi ɔ mi. 12 Mlaa ngmɛɔ mi blɔ* kaa ma pee níhi tsuo, se pi níhi tsuo nɛ se nami ngɛ he. Mlaa ngmɛɔ mi blɔ kaa ma pee níhi tsuo, se i be hae nɛ nɔ́ ko nɔ́ ko nɛ kudɔ mi.* 13 Niye ní ngɛ kɛ ha mi mi, nɛ mi mi hu ngɛ kɛ ha niye ní, se Mawu ma ha nɛ mɛ tsuo a se maa po. Nɔmlɔ tso ɔ be kɛ ha ajuama bɔmi,* mohu ɔ, kɛ ha Nyɔmtsɛ ɔ, nɛ Nyɔmtsɛ ɔ hu ngɛ kɛ ha nɔmlɔ tso ɔ. 14 Ejakaa Mawu tle Nyɔmtsɛ ɔ si, nɛ wɔ hu e maa gu e he wami ɔ nɔ kɛ tle wɔ si kɛ je gbeje. 15 Anɛ nyɛ li kaa nyɛ nɔmlɔ tso ɔmɛ ji Kristo he níhi lo? Lɛɛ anɛ e sa kaa ma ngɔ Kristo he ní ɔmɛ kɛ ho nɛ ma ya tsa mɛ kɛ wo yaholɔ* ko he lo? Dɛbi! 16 Anɛ nyɛ li kaa nɔ fɛɛ nɔ nɛ a tsa lɛ kɛ wo yaholɔ* ko he ɔ, e kɛ yaholɔ* ɔ ba peeɔ nɔmlɔ tso kake lo? Ejakaa e de ke, “mɛ ni enyɔ ɔmɛ a maa pee he lo kake.” 17 Se nɔ fɛɛ nɔ nɛ a tsa lɛ kɛ wo Nyɔmtsɛ ɔ he ɔ, e kɛ lɛ pee kake ngɛ mumi mi. 18 Nyɛɛ tu ajuama bɔmi* nya fo! Yayami kpahi nɛ adesa peeɔ ɔ ngɛ e nɔmlɔ tso ɔ se, se nɔ fɛɛ nɔ nɛ e bɔɔ ajuama a lɛɛ, e ngɛ yayami pee kɛ ngɛ lɛ nitsɛ e nɔmlɔ tso ɔ sie. 19 Anɛ nyɛ li kaa nyɛ nɔmlɔ tso ɔ ji mumi klɔuklɔu ɔ nɛ ngɛ nyɛ mi nɛ nyɛ nine su nɔ kɛ je Mawu ngɔ ɔ sɔlemi we lo? Jehanɛ se hu ɔ, nyɛ be nyɛ nitsɛmɛ nyɛ dɛ he, 20 ejakaa a he nyɛ kɛ jua wawɛ. Lɔ ɔ he ɔ, e sa nɛ nyɛɛ wo Mawu hɛ mi nyami ngɛ nyɛ nɔmlɔ tso ɔ mi.\n^ Hela, “nyumuhi nɛ a kɛ nyumuhi hwɔɔ.”\n^ Aloo “nɔ ní tsuaali.”\n^ Aloo “I ngɛ he blɔ.”\n^ Aloo “ye ye nɔ.”\n1 Korinto Bi 6